Document ID: 32009L0161

DIRETTIVA TAL-KUMMISSJONI 2009/161/UE
tas-17 ta’ Diċembru 2009
li tistabbilixxi t-tielet lista ta’ valuri ta’ limitu indikattivi ta’ esponiment professjonali fl-implimentazzjoni tad-Direttiva tal-Kunsill 98/24/KE u li temenda d-Direttiva tal-Kummissjoni 2000/39/KE
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar l-Unjoni Ewropea, u t-Trattat dwar il-Funzjonament tal-Unjoni Ewropea,
Wara li kkunsidrat id-Direttiva tal-Kunsill 98/24/KE tas-7 ta’ April 1998 dwar il-protezzjoni tas-saħħa u s-sigurtà tal-ħaddiema mir-riskji li għandhom x’jaqsmu mal-aġenti kimiċi fuq il-post tax-xogħol (1), u b’mod partikolari l-Artikolu 3(2) tagħha,
Wara li kkunsidra l-opinjoni tal-Kumitat Konsultattiv dwar is-Sikurezza u s-Saħħa fuq il-Post tax-Xogħol,
Billi:
(1)
Skont id-Direttiva 98/24/KE, il-Kummissjoni għandha tipproponi t-twaqqif fil-livell Komunitarju ta’ għanijiet Ewropej fil-forma ta’ valuri ta’ limitu indikattivi ta’ esponiment professjonali (IOELVs) għall-ħarsien tal-ħaddiema minn riskji kimiċi.
(2)
Fit-twettiq ta’ din il-ħidma, il-Kummissjoni hija mgħejjuna mill-Kumitat Xjentifiku dwar il-Limiti tal-Esponiment Professjonali għal Aġenti Kimiċi (SCOEL) imwaqqaf bid-Deċiżjoni tal-Kummissjoni 95/320/KE (2).
(3)
L-IOELVs huma valuri bbażati fuq is-saħħa u li ma jorbtux, ġejjin mill-iktar dejta xjentifika reċenti disponibbli u li jikkunsidraw id-disponibbiltà ta’ tekniki tat-tkejjil. Huma jiffissaw limiti bażiċi ta’ esponiment li taħthom, b’mod ġenerali, ma jkunu mistennija ebda effetti detrimentali għal kwalunkwe sustanza wara esponiment għal ħin qasir jew ta’ kuljum matul iż-żmien ta’ ħajja professjonali. Huma jikkostitwixxu l-għanijiet Ewropej biex jiġu assistiti dawk li jimpjegaw biex jiddeterminaw u jivvalutaw ir-riskji, skont l-Artikolu 4 tad-Direttiva 98/24/KE.
(4)
Għal kwalunkwe aġent kimiku li huma stabbiliti għalih IOELV fil-livell Komunitarju, l-Istati Membri huma mitluba jistabbilixxu valur ta’ limitu nazzjonali ta’ esponiment professjonali billi jikkunsidraw il-valur ta’ limitu Komunitarju, iżda jistgħu jiddeterminaw in-natura tiegħu skont il-leġiżlazzjoni u l-prattika nazzjonali.
(5)
L-IOELVs għandhom jitqiesu bħala parti importanti tal-approwċ ġenerali biex jiġi żgurat li s-saħħa tal-ħaddiema tiġi protetta kontra r-riskji li jinħolqu minn kimiki perikolużi.
(6)
Ir-riżultati tal-valutazzjonijiet tar-riskji u strateġiji żviluppati għat-tnaqqis tar-riskju fil-qafas tar-Regolament tal-Kunsill (KEE) Nru 793/93 tat-23 ta’ Marzu 1993 (3) dwar il-valutazzjoni u l-kontroll tar-riskji ta’ sustanzi eżistenti jipprovdu għat-twaqqif jew ir-reviżjoni ta’ OELs għal numru ta’ sustanzi.
(7)
Id-Direttiva tal-Kummissjoni 91/322/KEE (4) kif emendata mid-Direttiva 2006/15/KE (5) tinkludi limiti tal-esponiment professjonali għal 10 sustanzi u għadha fis-seħħ.
(8)
Lista ta’ limiti ta’ esponiment fuq ix-xogħol u lista ulterjuri kienu stabbiliti mid-Direttivi tal-Kummissjoni 2000/39/KE (6) u 2006/15/KE skont id-Direttiva 98/24/KE. Din id-Direttiva tistabbilixxi t-tielet lista ta’ limiti ta’ esponiment fuq ix-xogħol skont id-Direttiva 98/24/KE.
(9)
Skont l-Artikolu 3 tad-Direttiva 98/24/KE, l-SCOEL ivvalutat 19-il sustanza, li huma elenkati fl-Anness ta’ din id-Direttiva. Waħda minn dawn is-sustanzi, phenol, kienet qabel imniżżla fl-Anness tad-Direttiva 2000/39/KE. L-SCOEL irrevediet il-limitu ta’ esponiment fuq ix-xogħol għal din is-sustanza fid-dawl ta’ dejta xjentifika riċenti u rrakkomandat it-twaqqif ta’ limitu għall-esponiment fuq medda qasira ta’ żmien (STEL - short-term exposure limit) apparti l-medja mwieżna fuq perjodu ta’ żmien (TWA - time-weighted average) tal-limitu għal esponiment fuq ix-xogħol. Għaldaqstant, din is-sustanza, issa elenkata fl-Anness ta’ din id-Direttiva, għandha titneħħa mill-Anness tad-Direttiva 2000/39/KE.
(10)
Il-merkurju hu sustanza li għandha effetti potenzjalment kumulattivi serji fuq is-saħħa. Għalhekk is-sorveljanza tas-saħħa inkluż il-monitoraġġ bijoloġiku skont l-Artikolu 10 tad-Direttiva 98/24/KE għandhom jikkomplementaw l-IOELV.
(11)
Hemm bżonn ukoll li jiġu stabbiliti valuri ta’ limitu ta’ esponiment għal ċerti sustanzi għal ħin qasir li jikkunsidraw l-effetti li jiġu minn esponiment għal ħin qasir.
(12)
Għal ċerti sustanzi, hemm bżonn li tiġi kkunsidrata l-possibbiltà ta’ penetrazzjoni minn ġol-ġilda sabiex jiġi żgurat l-aqwa livell ta’ ħarsien possibbli.
(13)
Din id-Direttiva għandha tikkostitwixxi pass prattiku lejn il-konsolidazzjoni tad- dimensjoni soċjali tas-suq intern.
(14)
Il-miżuri pprovduti f’din id-Direttiva huma konformi mal-opinjoni tal-Kumitat stabbilit bl-Artikolu 17 tad-Direttiva tal-Kunsill 89/391/KEE (7) tat-12 ta’ Ġunju 1989 dwar l-introduzzjoni ta’ miżuri sabiex jinkoraġġixxu titjib fis-sigurtà u s-saħħa tal-ħaddiema fuq ix-xogħol,
ADOTTAT DIN ID-DIRETTIVA:
Artikolu 1
Fl-implimentazzjoni tad-Direttiva 98/24/KE, qiegħda tiġi stabbilita hawnhekk it-tielet lista ta’ valuri indikattivi ta’ limitu Komunitarji ta’ esponiment professjonali għall-aġenti kimiċi elenkati fl-Anness.
Artikolu 2
L-Istati Membri għandhom jistabbilixxu valuri indikattivi ta’ limitu nazzjonali ta’ esponiment professjonali għall-aġenti kimiċi elenkati fl-Anness, billi jikkunsidraw il-valuri Komunitarji.
Artikolu 3
Fl-Anness għad-Deċiżjoni 2000/39/KE qed titħassar ir-referenza għal phenol.
Artikolu 4
1. L-Istati Membri għandhom idaħħlu fis-seħħ il-liġijiet, ir-regolamenti, u d-dispożizzjonijet amministrattivi meħtieġa biex ikunu konformi ma’ din id-Direttiva sa mhux aktar tard mit-18 ta’ Diċembru 2011.
Huma għandhom minnufih jinnotifikaw lill-Kummissjoni bit-test ta’ dawn id-dispożizzjonijiet u bit-tabella tal-korrelazzjoni bejn id-dispożizzjonijiet u din id-Direttiva.
Meta l-Istati Membri jadottaw dawn id-dispożizzjonijiet, dawn għandhom ikollhom referenza għal din id-Direttiva jew għandhom ikunu akkumpanjati b’referenza bħal din fl-okkażjoni tal-pubblikazzjoni uffiċjali tagħhom. Stati Membri għandhom jiddeterminaw kif għandha ssir tali referenza.
2. L-Istati Membri għandhom jikkomunikaw lill-Kummissjoni t-test tad-dispożizzjonijiet tal-liġi nazzjonali li jadottaw fil-qasam kopert minn din id-Direttiva.
Artikolu 5
Din id-Direttiva għandha tidħol fis-seħħ fl-għoxrin jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea.
Artikolu 6
Din id-Direttiva hija indirizzata lill-Istati Membri.
Magħmul fi Brussell, is-17 ta’ Diċembru 2009.

Labels: 0
1
9
20